J. Vaľová, poslankyňa: (2007-10-30):
Včera som si dala aj otázku v súvislosti s tým, čo povedal dneska pán Lipšic, pán Kuruc aj pán Brocka včera o tom, či sporiť 10, alebo 15 rokov. Mám to všetko napísané v len ceruzke, takže dúfam, že to správne prečítam. Pán Brocka včera dokonca povedal, že stačí sporiť 5 rokov. Tak ja som dala vypočítať opatrovateľky, ktoré tak vehementne kritizujete pred médiami a vehementne rozprávate, ako im ubližujeme, ako ich diskriminujeme. My ich nediskriminujeme, kolegovia a kolegyne, my ich chránime a hovoríme im pravdu. Tak vám prečítam, koľko si nasporia tieto opatrovateľky. Ak opatrovateľka, ktorá má vymeriavací základ 8 100 korún, bude 9 % dávať mesačne do Sociálnej poisťovne do druhého piliera, za rok to bude 8 780 korún. Za 5 rokov, pravda, ďakujem, kýchli ste, na zdravie, za 5 rokov to bude 45-tisíc korún, čiže spočítajme si to, že za 10 rokov to bude 90-tisíc. Vážení páni a dámy z opozície, pýtam sa vás, kto predá tejto opatrovateľke rentu v druhom pilieri, ak dneska neviem, vôbec nevieme, aký produkt poisťovne budú ponúkať. A ja sa pýtam, ak vieme, že produkt renty bude rozdelený na 35 rokov, tak si to rozdeľte na 35 rokov. Čo tá opatrovateľka dostane z druhého piliera? Tak už konečne prestaňme tých ľudí klamať a povedzme im pravdu. Ja som si prepočítala ešte aj mamičky, aby to bolo úplné. Mamičky z 11-tisícového základu 9 % je 990 korún mesačne. Za 5 rokov je to 12-tisíc. Keď to zase prerátame, za 10 rokov je to 90-tisíc. A vy rozprávate, že stačí sporiť 10 rokov. Komu? Milionárom? Milionárom  v tejto republike stačí sporiť 10 rokov? Z toho máte problém, aby títo ľudia neodišli do prvého piliera, pretože ich tam dvakrát zabezpečujeme a budú mať lepší dôchodok. Tak si to vypočítajte, majú za 10 rokov 90-tisíc. Pýtam sa. Kto im predá za 90-tisíc rentu a ešte k tomu príde euro? Ďalšiu vec chcem povedať. Budem citovať pána Dzurindu. Pozrite si zo SITY. Občania si nasporili priemerne v druhom pilieri 28-tisíc za tri roky. Tak si spočítajte, koľko je to za 10 rokov. Kto im predá za tieto peniaze rentu? Veď vy to sami rozprávate. Takže povedzme jasne mamičkám a opatrovateľkám, že skutočne my ich chránime, lenže ste našli niečo, čo znie sociálne, s čím môžete ľudí balamutiť, čím môžete ľudí poblázniť, že my bránime mamičkám, bránime opatrovateľkám. My im nebránime, my ich chránime. A vy to veľmi dobre viete, iba to dokážete perfektne mediálne otočiť. V tomto ste skutočne ste bravúrni. Ale občanov netreba klamať, pretože žijeme z ich daní, ako povedala pani Sárközy, nielen minister. Ale aj poslanec je služobník ľudu a je namieste, aby hovoril pravdu. (Potlesk.) Zájdem ešte aj k invalidom, aby som odpovedala na tie veci, ktoré som rozprávala. Čo sa týka invalidov v tejto novele,  komplexne ich riešime a dokonca ich chránime od ožobráčenia pri priznaní invalidných dôchodkov, ktoré by im vznikli nadobudnutím zákona, pani Radičová, č.  310/2006, ktorý v určitej časti nadobudne platnosť od 1. 1. 2007, kde invalidným dôchodcom zaniká nárok. Po dovŕšení dôchodkového veku  nebudú mať nárok na invalidný dôchodok a starobný môže byť nižší ako invalidný, alebo by im vôbec nevznikol. My ponúkame v tejto novele systémové riešenie. A tu vidieť, vážení páni a dámy, vážené pani poslankyne, že pani Radičová je veľmi aktívna, čo musíme oceniť v podávaní návrhov, ale jasne vidieť z jej návrhov, že sú skutočne v rovine teoretickej a v rovine akademickej, v ktorej celý život pôsobila. Zatiaľ čo návrhy pani ministerky Tomanovej sú z roviny praktickej, lebo celý život prakticky pôsobila v sociálnej politike. Čo sa týka invalidov. Dôchodok im vypočítavame nie zo zníženej sumy, ale zo sumy, keď boli zdraví a v dôchodkovom veku si môžu vybrať vyšší dôchodok, a to buď, že budú poberať invalidný, alebo starobný. Vrátim sa aj k Sociálne poisťovni, ktorú toľko prepierate, že zožierame peniaze. Máte výborné vety a slová, ktoré viete, že zapôsobia na médiá. A ja sa vás pýtam, ja som si vytiahla správny fond od roku 1995 do roku 2006 Sociálnej poisťovne. Správny fond už predtým v roku 1997 napríklad mal 4 % . Čo to rozprávate, že my takto navyšujeme správny fond. Mal 3,5 % v roku 2001, 2002, 2003. Až v roku 2004 ste ho znížili na 3 %, vážení páni a dámy, a keďže my ho chceme dať na 4 %, tak nikto to nebude chápať, nikomu nekupujem rožky ani nič iné, ale jednoducho sa pripravujem na euro. A ja si myslím, že Sociálna poisťovňa je v takomto stave, že treba kúpiť softvér, hardvér a pripraviť sa tak, aby sme boli dôstojne pripravení na to, aby sme euro mohli prijať. A viete, že ho prijmeme, pretože dodržiavame všetky maastrichtské kritériá. A toto je celý dôvod, prečo v Sociálnej poisťovni navyšujeme percentá. Vrátim sa ešte aj k masívnej kampani vstupu do druhého piliera. Vážení páni a dámy, tá bola masívna, DSS-ky stála 600 miliónov. Ale masívna na masírovanie mozgov a nie na to, aby bola povedaná pravda. Neinformovali pravdivo týchto občanov a uvediem príklad zo života, ako sa pán Lipšic stále oháňa, aby sme chodili medzi ľudí. Ja teda medzi ľudí chodím, aj teraz som v nemocnici, pán Lipšic, a neviem, že teda, keby sme tam boli dvaja, ako by to bolo, koho by tí ľudia viacej oslovovali. Ale poviem vám jednu vec. Ľudia, takzvaní sprostredkovatelia starobného dôchodku sporenia boli ľudia, ktorí napríklad pôsobili v bankách, vo VÚB, robili pre GENERALI. Títo ľudia mi povedali, že oni ľudí skutočne informovali pravdivo. Pravdivo o tom, čo je a nie je, aj to, že nie je vhodné vstúpiť nad 50 rokov. Ale povedali mi, že ich prácu ničili ľudia, ktoré si DSS-ky vyškolili. Boli to nezamestnaní dôchodcovia. Ľudia, ktorým išlo iba o odmenu 3 500 korún za každú poistnú zmluvu. Ako sme počuli v médiách, boli ochotní práve tým chudákom, ktorí si nikdy nenasporia, dať aj tisíc korún, aby vstúpili do druhého piliera. Toto bola masáž a toto bola masívna kampaň, ktorá skutočne priviedla aj takýchto ľudí, ktorí v druhom pilieri vlastne by nemali byť, a preto je táto novela spravodlivá, pretože títo ľudia môžu vystúpiť, ale zároveň aj tí, ako pani Radičová povedala, že bola na dovolenke a nestihla vstúpiť, tak otvoríme teraz tú novelu, pani Radičová môže vstúpiť, my ju privítame v druhom pilieri, a tým aj potvrdí, že je tento druhý pilier veľmi správny. Takže by som chcela povedať, že môže aj vstúpiť, aj vystúpiť, ženy nad 50 rokov a tým, ktorým to nebude výhodné. A upozorňujem na to mamičky a dôchodcov a invalidných dôchodcov  a takisto základ ústavy je dobrovoľnosť a demokracia a takisto mladí ľudia nebudú prinútení, ktorí idú prvýkrát do pracovného trhu, aby museli vstúpiť do druhého piliera. A nakoniec, pán Lipšic, viete, vy ste ma vyprovokovali k jednej veci. Vy tak s obľubou osočujete, pretože, ak už vám dochádzajú argumenty, tak osobne urážate, teda alebo osobne podsúvate nejaké veci. Pred chvíľou ste povedali pani ministerke, ak som rozumela správne, že pani ministerka by mala chodiť medzi ľudí, mala by chodiť do firiem, mala by navštevovať ľudí, aby teda vedela, čo sa deje. Pán Lipšic, ja sa s vami stavím o svoj poslanecký plat, prijmete túto ponuku? Vy sa stavte o svoj, že ho odovzdáme vdovám a sirotám a vypíšte za tri mesiace, kde ste vy boli navštíviť aké firmy, kde ste boli medzi ľuďmi a nech vypíše pani ministerka. Ak teda bude mať pani ministerka menej ľudí, ktorých navštívila, ako vy, ja svoj poslanecký plat odovzdám vdovám a sirotám. Ak budete mať menej vy, odovzdajte ho vy vdovám a sirotám. Tak, prosím vás, už prestaňte zavádzať. Ďakujem pekne. (Potlesk.)